Lionel Messi mhuwiex interessat fil-coaching L ionel Messi m'għandu l-ebda pjan li jsir coach meta jirtira milli jilgħab, u qal li huwa iktar interessat li jkun direttur tal-football milli jaħdem fid-dinja li ma taħfirx ta' tmexxija ta' team tal-football. Il-player Arġentin ta' 33 sena fadallu madwar sitt xhur oħra mill-kuntratt tiegħu ma' Barcelona u d-dinja tal-football tinsab fuq ix-xwiek dwar jekk hux se jibqa' mal-club fejn qatta' l-aħħar 20 sena jew inkella jfittex sfida ġdida. "Ma narax lili nnifsi bħala coach, forsi direttur sportiv biex nikri l-players li rrid jew li l-club ikollu bżonn," qal Messi f'intervista man-network Spanjol, La Sexta . Messi, rebbieħ sitt darbiet tal-Player tas-Sena tad-Dinja, se jistenna sa tmiem l-istaġun qabel ma jiddeċiedi, iżda qal li jixtieq jirritorna ma' Barca, irrispettivament minn dak li jagħmel wara. "Nixtieq ngħid lill-partitarji ta' Barca li m'inix ċert jekk nitlaqx jew le, iżda ipotetikament, nixtieq nitlaq bl-aħjar mod possibbli," huwa qal. "Xi ġurnata minnhom nixtieq nirritorna, nixtieq immur lura fil-belt, naħdem għall-club u nikkontribwixxi. Ma ħsibtx wisq dwarha iżda se tkun xi ħaġa relatata mal-football, għax dak li nħobb u dak li naf. " Messi, li ngħaqad ma' Barca ta' 13-il sena u sar l-aqwa skor­er ta' kull żmien tal-club u l-iktar player imżejjen, irrikonoxxa li kien weġġa' lill-partitarji tal-club meta pprova jitlaq fis-sajf li għadda.